**Himnusz**

A Himnusz Kölcsey Ferenc műve, a reformkor kezdetén írta. Végső formáját 1823. január 22-én nyerte el, ez a nap 1989 óta a magyar kultúra napja.

A vers a romantika korszakában íródott, eredeti címe Hymnus, alcíme A magyar nép zivataros századaiból. A mű címe műfajmegjelölő cím. A himnusz műfaja már az ókorban megjelent, vallásos jellegű, istent vagy istenséget megszólító dicsőítő verset jelent.

A Himnusz egyes szám második személyben szólítja meg Istent, áldást kér a magyar nép számára. Keretes szerkezetű mű, amely szembeállítja a dicsőséges múltat a jelennel, a múlt pozitív értékeit a jelen teljes értékvesztésével (szabadság – rabság; vár – kőhalom; kedv, öröm – haláhörgés, siralom). A 2-4 versszakokban bemutatja a magyar nép dicsőséges múltját (honfoglalás, Mátyás király hódításai), majd a 4-7 versszakokban a múlt szomorú eseményeit jeleníti meg: a tatárjárást, a török uralmat és a belviszályokat.

A versnek idő- és értékszembesítő a szerkezete, a különböző időszakok értékrendjeit szembesíti egymással, azonban hiányzik belőle a jövőkép.

A költő sorsközösséget vállal a magyar néppel, a második és az ötödik versszak többes szám első személyű kifejezésein keresztül: bűneink miatt, felettünk, vállunkra vettünk, vert hadunk.